Я къуажэгъу хахуэхэм я щIыхькIэ
Шэджэм муниципальнэ районым и къуажэу тIум я курыт еджапIэхэм къыщызэIуахащ Хэку зауэшхуэм хэкIуэда я къуажэгъу цIэрыIуэхэм я щIыхькIэ фэеплъ пхъэбгъухэр.
Лашынкъей къуажэм дэт курыт еджапIэ №1-м щагъэува апхуэдэ пхъэбгъум тратхащ Совет Союзым и ЛIыхъужь Къуэныкъуей Назир и цIэр. А лётчик хахуэр зауэм и зэманым кхъухьлъатэм ису 246-рэ лъэтащ, езым и закъуэ бийм и кхъухьлъатэу 15, и ныбжьэгъухэм ящIыгъуу кхъухьлъатэу 8 къриудыхащ.
Къэбэрдей-Балъкъэрым щыщу Хэку зауэшхуэм и зэманым япэу Совет Союзым и ЛIыхъужь цIэр зыфIащауэ щыта Байсултанов Алим и цIэр тетщ Яныкъуей къуажэм дэт школым и блыным къыфIадза пхъэбгъум. Байсултанов Алим тенджыз авиацэм хэтащ. Капитан хахуэр кхъухьлъатэм ису а зэманым 277-рэ лъэтащ, хьэуам щекIуэкIа зэхэуэу 45-м хэтащ, езым и щхьэкIэ бийм и кхъухьлъатэу 7 къриудыхащ, лъэтэным хунимыгъэсу 2 аэродромхэм щикъутащ. ЗауэлI лIыхъужьыр 1943 гъэм Балтикэм щыхэкIуэдащ.
Совет Союзым и ЛIыхъужьхэм я щIыхькIэ фэеплъ пхъэбгъухэр къызэрызэIуахым теухуа зэIущIэхэм кърихьэлIащ КъБР-м и Парламентым и депутатхэр, властым и орган зэмылIэужьыгъуэхэм я лIыкIуэхэр, лIыхъужьхэм я благъэхэмрэ Iыхьлыхэмрэ, къуажэдэсхэр, педагогхэмрэ еджакIуэхэмрэ.
КIАРЭ Элинэ.
